Темирканов, Юрий Хатуйы фырт
Темирканов Хатуйы фырт Юрий (; 1938-æм азы 10-æм декабрь, Налцыкк, Кæсæг-Балхъар) — у советон æмæ уæрæсейаг дирижёр, ССРЦ-ы адæмон артист. Ссæдз азты дæргъы фылдæр у Уæрæсейы сгуыхт коллектив Бетъырбухы филармонийы академион симфонион оркестры æнæивгæ разамонæг.

Цардафыст 
Ахуыр кодта Ленинграды консерваторийы цур музыкалон скъолайы скърипкæ æмæ альты кълæсты, стæй та ― консерваторийы Илья Мусины оперон-симфонион дирижёрты къласы. Консерватори каст фæуыны азы (1965) Темирканов дебют скодта Ленинграды оперæ æмæ балеты чысыл театры Джузеппе Вердийы «Травиатæ» оперæ сæвæрынæй. Иу азы фæстæ фыццаг бынат ахсы Дирижёрты II-аг Æппæтцæдисон конкурсы Мæскуыйы, æмæ 1968-æм азы райдайы разамынд дæттын Ленинграды филармонийы академион-симфонион оркестрæн. 1976-æм азæй 1988-æм азы онг Темирканов у Кировы номыл оперæ æмæ балеты театры аивадон разамонæг æмæ сæйраг дирижёр.
1987-æм азы уыцы театры оркестримæ уый оперæты «Борис Годунов», «Пиковая дама» и «Евгений Онегин»-ы сарæзты уæлдай ма дæтты концерт Лондоны.

Евгений Мравинскийы мæлæты фæстæ, 1988-æм азы Темирканов сси Уæрæсейы сгуыхт коллектив Бетъырбухы филармонийы академион симфонион оркестры аивадон разамонæг æмæ сæйраг дирижёр. Ацы коллективимæ дирижёр кусы абоны онг.

Темирканов арæх кусы фæсарæйнаг оркестртимæ: 1980-æм азы уый Лондоны бацахста Къаролы филармонион оркестры æрбахонгæ дирижёры бынат, æмæ 1992-æм азæй фæстæмæ 1998-æм азы онг уый уыдис уыцы оркестры сæйраг дирижёр. Темирканов кæимæ куыста, уыцы æндæр коллективты ’хсæн сты Балтиморы симфонион оркестр, Данийы симфонион оркестр æмæ æндæртæ.

2007-æм азæй фæстæмæ Темирканов у сæйраг æрбахонгæ Стыр театры дирижёр .

Темиркановы дирижёрон æрмдзæфы зыны стыр эмоционалондзинад, арфдзинад. Темиркановы репертуары ис Чайковскийы симфонитæ, Стравинскийы балеттæ æмæ æндæр уацмыстæ.

Хорзæхтæ æмæ премитæ 
 Орден «Фыдыбæстæйы раз фесгуыхыны тыххæй», I-аг къæпхæны ( 2008-æм азы 9-æ декабрь) — Фыдыбæстæйы æмæ дунеон музыкалон аивад райрæзтмæ хайбавæрд æмæ бирæазыккон сфæлдыстадон архайды тыххæй
 Орден «Фыдыбæстæйы раз сгуыхтдзинады тыххæй», II-аг къæпхæны (2003-æм азы 10-æм декабрь) — Музыкалон аивад райрæзынæн стыр хайбавæрды тыххæй
 Орден «Фыдыбæстæйы раз фесгуыхыны тыххæй», III-аг къæпхæны (1998)
 Ленины орден (1983)
 Орден «Сыгъдæг Кирилл æмæ Мефодий» (Болгари, 1998)
 ССРЦ-ы адæмон артист (1981)
 УСФСР-ы адæмон артист (1976)
 Кæсæг-Балхъары АССР-ы адæмон артист (1973)
 1998-æм азы Уæрæсейы Федерацийы паддзахадон преми литературæ æмæ аивады тыххæй (1999-æм азы 4-æм июнь) — 1995—1998 азты Бетъырбухы Д. Шостаковичы номыл академион симфонион оркестры концертон программæты тыххæй
 2002-æм азы Уæрæсейы Федерацийы Президенты преми литературæ æмæ аивады тыххæй (2003-æм азы 13-æм февралы)
 ССРЦ-ы Паддзахадон преми (1976, 1985)
 УСФСР-ы М. Глинкайы номыл Паддзахадон преми (1971)
 Преми «Триумф» (2003)
 Царское селойы аивадон преми (2002)
 Зонад æмæ Культурæйы Орден «Номдзыд Екатеринæ» (), (2002)
 Бетъырбухы кадджын бæстаг (2009)

Фиппаинæгтæ

Æрвитæнтæ 
 Biograph.ru // Цардафыст 

Налцыччы чи райгуырдис, уыдон
Уæрæсейы дирижёртæ
Дирижёртæ алфавитмæ гæсгæ